5. ทรัพย์สินที่ใช้ในการประกอบธุรกิจ

(1) ที่ดิน อาคารและอุปกรณ์สุทธิ

  - ที่ดิน และอาคาร

ที่ดินเป็นกรรมสิทธิ์ของธนาคารใช้เป็นที่ทำการของสำนักงานใหญ่ สำนักงานเขต สำนัก สาขา
สาขาย่อย พื้นที่ส่วนกลางบ้านพักพนักงานและบ้านพักตากอากาศของพนักงาน รวม 114 แห่ง
นอกจากนี้ยังมีที่ดิน อาคารและอุปกรณ์ที่ธนาคารรับโอนมาจากสถาบันการเงิน 6 แห่ง ดังนี้
บริษัทเงินทุนหลักทรัพย์ ร่วมเสริมกิจ จำกัด (มหาชน) บริษัทเงินทุนหลักทรัพย์ ไทยซัมมิท จำกัด
บริษัทเงินทุนหลักทรัพย์ กรุงไทยธนกิจ จำกัด (มหาชน) บริษัทเงินทุน เฟิสท์ซิตี้อินเวสเมนท์ จำกัด
(มหาชน) บริษัทเงินทุน นวธนกิจ จำกัด (มหาชน) และบริษัทเงินทุน ธนสยาม จำกัด (มหาชน)
อาคารที่เป็นกรรมสิทธิ์ของธนาคารเป็นอาคารที่ก่อสร้างบนที่ดินข้างต้น ณ วันที่ 31 ธันวาคม 2543
ธนาคารมีที่ดินและอาคารภายหลังจากการรับโอนทรัพย์สินจาก 6
สถาบันการเงินดังกล่าวเป็นจำนวนสุทธิ 5,402.5 ล้านบาท
โดยไม่มีที่ดินและอาคารดังกล่าวติดจำนองใดๆ ซึ่งแบ่งเป็นที่ดินจำนวน 1,666.4 ล้านบาท
และเป็นอาคารจำนวน 3,736.1 ล้านบาท ทั้งนี้ หากคิดราคาประเมิน ณ 31 ธันวาคม 2543
ธนาคารมีที่ดินและอาคารรวมทั้งสิ้น 5,325.0 ล้านบาท

  - สิทธิตามสัญญาเช่า

สิทธิตามสัญญาเช่าเป็นกรรมสิทธิของธนาคารตามอายุสัญญาการเช่า ณ วันที่ 31 ธันวาคม 2543
จำนวน 79.4 ล้านบาท ซึ่งบางส่วนเป็นสิทธิตามสัญญาเช่าของธนาคารเอง
และบางส่วนเป็นสำนักงานเดิมของสถาบันการเงินจำนวน 6
แห่งที่ธนาคารได้รับโอนมาตามโครงการควบรวมกิจการ ปัจจุบันธนาคารได้ใช้เป็นที่ทำการของสาขา
สาขาย่อย ศูนย์แลกเปลี่ยนเงินตราต่างประเทศ และสถานที่ฝากถอนเงินอัตโนมัติ (ATM)
มีอายุตามสัญญาเช่าประมาณ 1-30 ปี

  - อื่น ๆ

นอกจากนี้ ณ วันที่ 31 ธันวาคม 2543 ธนาคารมีอุปกรณ์จำนวน 1,463.6 ล้านบาท
และสินทรัพย์ระหว่างก่อสร้างจำนวน 192.4 ล้านบาท

ดังนั้น ณ วันที่ 31 ธันวาคม 2543 ธนาคารมีที่ดิน อาคารและอุปกรณ์สุทธิจำนวน 7,060.3
ล้านบาท เมื่อหักค่าเสื่อมราคาสะสม และสำรองสินทรัพย์ชำรุดสูญหายรวมจำนวน 2,080.3
ล้านบาทแล้ว ธนาคารจะมีที่ดิน อาคารและอุปกรณ์สุทธิตามบัญชีจำนวน 4,980.0 ล้านบาท ทั้งนี้
ธนาคารไม่ได้ใช้ที่ดิน อาคารและอุปกรณ์ในการดำเนินงานจำนวน 1,439.6 ล้านบาท
แต่นำไปให้เช่าจำนวน 500.4 ล้านบาท และรอการจำหน่ายจำนวน 939.2 ล้านบาท

(2) เงินลงทุนในบริษัทย่อยและบริษัทร่วม

ต้นปี 2543 ธนาคารมีเงินลงทุนในบริษัทย่อยและบริษัทร่วมจำนวน 27 บริษัท ในช่วงครึ่งแรกของปี
2543 ธนาคารได้จำหน่ายหุ้นของบริษัทย่อยออกไปจำนวน 2 บริษัท คือ บริษัทหลักทรัพย์ เคที จำกัด
และบริษัทหลักทรัพย์ นววิคเคอร์ บัลลาส จำกัด ออกไปได้กำไรรวม 788 ล้านบาท

ณ วันที่ 31 ธันวาคม 2543 ธนาคารมีเงินลงทุนในบริษัทย่อยจำนวน 21 บริษัท
และบริษัทร่วมจำนวน 4 บริษัท รวมลงทุนในบริษัทย่อยและบริษัทร่วมทั้งสิ้นจำนวน 25 บริษัท
มีมูลค่าเงินลงทุนตามวิธีส่วนได้เสีย (Equity method) รวมจำนวน 994.1 ล้านบาท

นโยบายการลงทุนในบริษัทย่อยและบริษัทร่วม

ธนาคารมีนโยบายที่จะคงเงินลงทุนไว้เฉพาะในบริษัทย่อยและบริษัทร่วมที่จะส่งเสริมธุรกิจของธนาคารเท่านั้น
เช่น ธุรกิจประกันภัย ธุรกิจหลักทรัพย์ ธุรกิจลีสซิ่ง เป็นต้น
แต่จะต้องเป็นกิจการที่มีความแข็งแกร่งมั่นคง และสามารถพัฒนาต่อไปได้ในอนาคต
ได้แก่บริษัทย่อยจำนวน 3 บริษัท คือ บริษัท เคทีที ลีสซิ่ง จำกัด, บริษัท ไทยธนกิจประกันภัย จำกัด
และบริษัท นวแฟคตอริ่ง จำกัด บริษัทร่วมจำนวน 4 บริษัท คือ บริษัท นวลิ่สซิ่ง จำกัด (มหาชน),
บริษัท การ์เด้นท์ ซิตี้ ลากูน คลับ จำกัด, บริษัทหลักทรัพย์จัดการกองทุนรวม วรรณ จำกัด
และบริษัท ธนมิตรแฟคตอริ่ง จำกัด สำหรับบริษัทย่อยที่เหลืออีก 18 บริษัทนั้น บริษัทย่อย 2
บริษัทได้แก่ บริษัทหลักทรัพย์ ธนสยาม จำกัด และบริษัทหลักทรัพย์ วชิระซิเคียวริตี้ส์ จำกัด
ยังอยู่ในขั้นตอนจัดหาผู้ประมูลซื้อ ส่วนที่เหลืออีก 16 บริษัท ธนาคารมีนโยบายที่จะชำระบัญชีบริษัท

นอกจากนี้
ภายหลังจากที่ธนาคารได้ดำเนินการออกหุ้นสามัญเพิ่มทุนเพื่อแลกกับหุ้นสามัญของบง.กรุงไทยธนกิจจากผู้ถือหุ้นของบง.กรุงไทยธนกิจเสร็จเรียบร้อยแล้ว
จะทำให้ธนาคารเป็นผู้ถือหุ้นใหญ่ในบง.กรุงไทยธนกิจในสัดส่วนร้อยละ 98.6
ของหุ้นที่จำหน่ายได้แล้วทั้งหมดของบง.กรุงไทยธนกิจ
และเนื่องจากบง.กรุงไทยธนกิจเป็นผู้ถือหุ้นรายใหญ่ของบล.ไทยธนกิจในสัดส่วนร้อยละ 100
ของหุ้นที่จำหน่ายได้แล้วทั้งหมดของบล.ไทยธนกิจ
จึงส่งผลให้ธนาคารมีบล.ไทยธนกิจเป็นบริษัทในเครือ ทั้งนี้ ธนาคารมีนโยบายดังนี้

บริษัทเงินทุน กรุงไทยธนกิจ จำกัด (มหาชน)

ปัจจุบันบง.กรุงไทยธนกิจมีการดำเนินธุรกิจเพียง 2 ธุรกิจ คือ โครงการแลกเปลี่ยนตั๋วสัญญาใช้เงิน
16 สถาบันการเงินที่ถูกปิดกิจการ ซึ่งบง.กรุงไทยธนกิจเป็นเพียงตัวแทนดำเนินการให้แก่ทางการ
จะสิ้นสุดโครงการประมาณปี 2546 สำหรับอีกธุรกิจหนึ่งคือ เช่าซื้อ
ซึ่งนอกจากมีลูกหนี้เช่าซื้อในส่วนของบง.กรุงไทยธนกิจเองแล้วยังได้รับโอนลูกหนี้ธุรกิจเช่าซื้อของ
12 บริษัทเงินทุนที่ถูกทางการเข้าแทรกแซงตามโครงการควบรวมกิจการเข้ามาไว้ด้วย
ซึ่งบง.กรุงไทยธนกิจมิได้มีการดำเนินการเพื่อขยายธุรกิจเช่าซื้อแต่อย่างใด
คงมีเพียงการติดตามเรียกเก็บลูกหนี้เดิมเท่านั้น
ซึ่งเมื่อดำเนินธุรกิจทั้งสองอย่างเรียบร้อยแล้วเมื่อใด
ธนาคารในฐานะผู้ถือหุ้นใหญ่มีแผนที่จะให้บริษัทพิจารณาเรื่องการชำระบัญชีเพื่อเลิกกิจการต่อไป

บริษัทหลักทรัพย์ ไทยธนกิจ จำกัด

เป็นบริษัทหลักทรัพย์ที่ได้รับใบอนุญาตประกอบธุรกิจหลักทรัพย์จากกระทรวงการคลัง
ให้ประกอบธุรกิจหลักทรัพย์ 4 ประเภท คือ กิจการนายหน้าซื้อขายหลักทรัพย์ กิจการค้าหลักทรัพย์
กิจการที่ปรึกษาการลงทุน และกิจการจัดจำหน่ายหลักทรัพย์ เริ่มทำธุรกิจตั้งแต่วันที่ 1 กุมภาพันธ์
2543 ณ วันที่ 31 ธันวาคม 2543 มีสินทรัพย์รวมจำนวน 1,920.1 ล้านบาท หนี้สินรวมจำนวน
128.6 ล้านบาท และส่วนของผู้ถือหุ้นจำนวน 1,791.5 ล้านบาท โดยมีทุนจดทะเบียนและชำระแล้ว
1,800.0 ล้านบาท ผลการดำเนินงานในปี 2543 บริษัทมีรายได้จากธุรกิจหลักทรัพย์ประมาณ
170.9 ล้านบาท โดยมีผลประกอบการขาดทุนสุทธิจำนวน 10.4 ล้านบาท ทั้งนี้
เนื่องจากเป็นบริษัทที่เพิ่งจัดตั้งใหม่
ประกอบกับธุรกิจหลักทรัพย์ในปีที่ผ่านมามีการแข่งขันด้านราคาอย่างรุนแรง
ซึ่งธนาคารมีนโยบายที่จะคงบริษัทไว้เป็นบริษัทหลักทรัพย์ของธนาคาร
โดยมีแผนที่จะเข้าลงทุนโดยซื้อหุ้นจากบง.กรุงไทยธนกิจ
เพื่อให้บล.ไทยธนกิจเป็นบริษัทย่อยโดยตรงของธนาคาร
โดยธนาคารมีเป้าหมายที่จะให้บล.ไทยธนกิจขยายธุรกิจโดยจะตั้งเป้าหมายให้บล.ไทยธนกิจสามารถเพิ่มส่วนแบ่งตลาดเป็นร้อยละ
3 โดยจะขยายฐานลูกค้ารายย่อยระดับกลาง ระดับใหญ่ และลูกค้าสถาบันทั้งในและต่างประเทศ

ในการพิจารณาการลงทุน
คณะกรรมการธนาคารได้มอบอำนาจให้คณะกรรมการพิจารณาด้านตลาดทุนซึ่งประกอบด้วยคณะบุคคลต่าง
ๆ จากสายงานที่เกี่ยวข้องในการพิจารณาความเหมาะสมในการลงทุน
และมีการจัดลำดับขั้นตอนการอนุมัติและอำนาจการอนุมัติตามขนาดของวงเงินอย่างชัดเจน